Þrátt fyrir að áætlað sé að sæskjaldbökur hafi lifað í höfum jarðar í um 110 milljón ár er æxlun þeirra nokkuð viðkvæmt ferli . Hlýnandi loftslag hefur þegar orðið til þess að á ákveðnum svæðum heimsins er mikill meirihluti sæskjaldbaka sem klekjast úr eggjum kvenkyns . Haldi þróunin áfram gæti það þýtt að í ekki svo fjarlægri framtíðinni klekist eingöngu kvendýr úr eggjum sæskjaldbaka . Æxlun sæskjaldbaka er um margt ólík því sem þekkist hjá spendýrum . Þetta á sérstaklega við um það hvernig kyn afkvæma er ákvarðað . Í stað þess að kyn sé ákvarðað út frá kynlitningum , líkt og þekkist til dæmis hjá okkur mannfólkinu , er kynið fremur ákvarðað út frá hitastiginu sem umlykur eggið áður en það klekst út . Raunar er erfitt að greina hvort um karldýr eða kvendýr sé að ræða fyrr en skjaldbakan nær kynþroska . Þó svo að ástæðurnar fyrir þessu séu ekki þekktar vitum við að jafnvel smávægilegar breytingar á hitastigi í umhverfi eggja sæskjaldbaka geta haft afdrifaríkar afleiðingar á kynákvörðun . Í hreiðrum þar sem hitastigið er um 29 °C verður hlutfall kven - og karldýra nokkuð jafnt . Þegar hitastigið fer undir 27,7 °C verður útkoman sú að aðeins karlkyns skjaldbökur klekjast úr eggjunum . Þessu er öfugt farið þegar hitastigið hækkar . Fari hitastigið í sandinum sem umlykur eggin yfir 31 °C ...